
UNIVERSITETET I TROMSØ

   DET JURIDISKE FAKULTET

JUR-2001 Semesteroppgave (gammel ordning)

Semesteroppgave som arbeidskrav (ny ordning)


2. avdeling master høsten 2006

Utleveringsdato:
Mandag 6. november 2006 kl 09.00

Oppgavetekst:


Peder Ås hadde alltid vært glad i fest og fart. Da Peder høsten 2001 vant litt under kr. 800.000,- i tipping, bestemte han seg for å hoppe av jusstudiene, og i stedet satse på en fremtid i utelivsbransjen. Lars Holm var ordfører i Storeby, og var i likhet med Peder glad i å få seg en rangel i ny og ned. De to hadde møtt hverandre flere ganger under fuktige turer på byen.  I begynnelsen av november tok Peder per telefon kontakt med ordføreren for å undersøke muligheten av å få skjenkebevilling til et utested i Ekornes som lå i utkanten av Storeby. Ordføreren, som mottok Peders henvendelse på kontoret i arbeidstiden, ble begeistret da han hørte planene til Peder, og fremholdt at det var alt for mange unge mennesker som kastet bort livene sine på unyttige teoretiske studier. Når det gjaldt mulighetene for å få skjenkeløyve i Ekornes, mente ordføreren at dette var en strålende ide. Ekornes hadde i følge ordføreren alltid vært en trist og kjedelig del av Storeby, hvor det var et sterkt behov for å få litt mer fest og moro. Ordføreren garanterte derfor overfor Peder at skjenkeløyve skulle komme på plass. 

I tillit til ordførerens uttalelser kjøpte Peder et lokale i Ekornes hvor det tidligere var drevet matvarebutikk, og startet arbeidet med å ominnrede lokalet til nattklubb. Sammen med jusstudent Nils Syd hadde Peder også planer om å starte en nattklubb i Storeby sentrum. Storeby kommune mottok 10. januar 2002 to søknader om skjenkeløyve. Den ene søknaden var signert av Peder Ås og gjaldt nattklubbprosjektet i Ekornes, den andre gjaldt prosjektet i Storeby sentrum og var underskrevet av både Peder Ås og Nils Syd. De to søknadene ble behandlet av Storeby kommunestyre 15. mars 2002, sammen med en annen søknad om skjenkebevilling til et utested i Storeby sentrum som var sendt inn av Ole Tastad. Tastad drev fra før en rekke barer og nattklubber i kommunen. Under kommunens forutgående saksforberedelse hadde det kommet frem at Peder Ås i 1998 ble ilagt 25 dagers fengsel for legemsfornærmelse med hjemmel i straffeloven § 228, etter å ha kommet i slagsmål med en dørvakt på byen. Kommunestyret kom med 22 mot 21 stemmer til at søknaden fra Ole Tastad og søknaden som var signert av Peder Ås og Nils Syd i felleskap skulle innvilges, mens søknaden fra Peder Ås ble avslått. I begrunnelsen til avslaget på søknaden fra Peder Ås stod det følgende:

Flertallet i kommunestyret ser det som en målsetning at skjenking av alkohol fra barer og nattklubber blir konsentrert til Storeby sentrum, da dette næringspolitisk vil være den beste løsning. Videre anser kommunestyret det som betenkelig å innvilge skjenkebevilling til en nattklubb som alene skal drives av en person som tidligere er blitt straffedømt for legemsfornærmelse mot en dørvakt. På denne bakgrunn har kommunestyret kommet til at deres søknad om skjenkeløyve til nattklubb i Ekornes ikke kan innvilges. 

Peder Ås ble svært opprørt når han fikk vite om avslaget. Han mente vedtaket måte kjennes ugyldig. For det første fordi det var i strid med de løfter han hadde fått fra ordfører i begynnelsen av november. Om ordførerens løfter ikke medførte at kommunestyrets vedtak ble ugyldig, mente Peder at han iallfall måtte ha krav på erstatning fra kommunen for de utgiftene som var påløpt i forbindelse med ombyggingsarbeidene i Ekornes. For det andre måtte avslaget kjennes ugyldig fordi kommunestyret hadde tatt utenforliggende hensyn, både ved å begrunne avslaget ut fra næringspolitiske hensyn, og ved å legge vekt på at han tidligere var straffedømt for legemsfornærmelse. Kommunen bestred alle kravene Peder fremmet.

I skjenkeløyvet som ble meddelt selskapet til Peder Ås og Nils Syd var det inntatt følgende vilkår:

1) Skjenking av alkoholholdig drikk kan bare finne sted mellom kl. 17.00 og 23.00.

2) Selskapet til Peder Ås og Nils Syd plikter å betale kr. 25.000,- per år til kommunen som denne skal anvende for å hjelpe vanskeligstilte barn og unge. 

3) Kommunen skal til enhver tid ha fri adgang til å omgjøre denne tillatelse. 

Side 2 av 3
Peder Ås og Nils Syd bestred alle vilkårene, og mente disse gikk utover hva kommunen hadde kompetanse til å bestemme. Kommunen mente på sin side at vilkårene lå trygt innenfor deres vilkårskompetanse etter alkoholloven og ulovfestet rett. 

I midten av mai 2003 vedtok kommunestyret å endre skjenkebevillingen som var meddelt selskapet til Peder Ås og Nils Syd, slik at deres nattklubb i Storeby sentrum fikk adgang til å skjenke alkohol fra kl. 17.00 til 02.00 onsdag til fredag. to uker etter at omgjøringsvedtaket var truffet, mottok kommunen klage fra Amfi Borettslag som var nattklubbens nærmeste nabo. Borettslaget redegjorde for de ulemper endringen av skjenkebevillingen medførte for deres beboere, ved at det ble fyll og bråk fra nattklubben helt frem til kl. 02.00. Beboerne hadde i følge borettslaget betalt en meget høy pris for sine boliger, nettopp fordi de lå i et sentrumsområde som var skjermet mot uteliv og støy etter kl. 23.00. Omgjøringsvedtaket ville derfor medføre at markedsverdien på beboernes leiligheter ble redusert, noe borettslaget dokumenterte ved å vise til analyser fra to velrenommerte eiendomsmeglingsfirmaer. På denne bakgrunnen mente Amfi Borettslag at omgjøringsvedtaket var ugyldig. I brev datert 15. juni 2003 til Amfi Borettslag svarte kommunen prinsipalt at borettslaget ikke hadde adgang til å påklage omgjøringsvedtaket. Subsidiært mente kommunen at den hadde hjemmel for omgjøringen både i vilkår 3) som var inntatt i skjenkeløyvet, og i fvl. med videre henvisninger. Kommunen bestred imidlertid ikke de konklusjoner som de to eiendomsmeglerfirmaene kom frem til i sine analyser. Borettslaget mente at vilkår nr. 3 ikke kunne påberopes overfor dem, selv om det skulle være gyldig stilt, og at heller ikke fvl. eller andre regler kunne gi hjemmel for omgjøringen. 

Drøft og avgjør de rettsspørsmålene som aktørene i oppgaveteksten er uenige om. 

Tromsø, 6. november 2006

Johan G. Aulstad
leder av andreavdelingsutvalget
Vedlegg: 2 sider formelle krav
Side 3 av 3
Semesteroppgave 2. avdeling master høsten 2006 – formelle krav

Dokumentet som leveres inn skal være på inntil 3000 ord. Oppgavesvaret skal være skrevet i spalter (som ved øvingsoppgaver) og ha linjeavstand 1,5. Antall tegn finner man ved å bruke kommandoene "verktøy” og videre ”ordtelling" i tekstbehandlingsprogrammet Word.  Alle ord i dokumentet som leveres inn, skal telles med. Ord utover 3000 blir slettet fra siste ord og fremover.

Det skal være en forside som inneholder følgende opplysninger:

· Semesteroppgave 2. avdeling master høst 06 

· Ditt kandidatnummer (med stor skrift øverst til høyre)

· Antall ord i besvarelsen 

Oppgavesvaret skal leveres elektronisk til følgende e-postadresse: postmottak@jus.uit.no. E-post med oppgavesvaret vedlagt skal merkes med følgende:

For ny ordning (arbeidskrav):

· I e-postens emnefelt: Ditt kandidatnummer – innlevering semesteroppgave 2. avdeling

· Dokumentet navngis: Ditt kandidatnummer - semesteroppgave 2. avdeling

For gammel ordning (eksamensform):

· I e-postens emnefelt: Ditt kandidatnummer - innlevering JUR-2001

· Dokumentet navngis: Ditt kandidatnummer – JUR-2001

Oppgavesvaret skal også leveres i tre papireksemplarer i informasjonen ved Det juridiske fakultet. Studentene skal signere for levert besvarelse. Kandidater som ikke har anledning til å levere besvarelsen i informasjonen, kan etter avtale bli fritatt for dette. Det er viktig at du i den elektroniske innleveringen (e-post) i så fall gjør oppmerksom på at papireksemplarer ikke leveres.

Se for øvrig eksamensreglementet ved graden master i rettsvitenskap § 4, forskrift for eksamener ved Universitetet i Tromsø § 19 og studieplan for graden master i rettsvitenskap pkt. 8.

Innleveringsfrist: Mandag 27. november kl 0900.

Sensur: Mandag 18. desember kl 0900. Skriftlig tilbakemelding (ny ordning) kan avhentes fra dette tidspunkt. Oppslag henges opp på tavla utenfor informasjonen. Opplysninger fås også per telefon 77 64 41 97 inntil kl 1500.

Muntlig prøve for studenter som har bestått (gammel ordning): Onsdag 20. desember
Tid og sted for de som blir trukket ut til muntlig eksamen etter gammel ordning vil framgå av nevnte oppslag.

Ny innlevering ved ikke godkjent: Mandag 8. januar 2007

Ny sensur: Mandag 22. januar 2007

Lykke til!

Besvarelsen skal være et selvstendig arbeid. 

Kildehenvisningene skal være presise og etterprøvbare.
Selvstendighet.

Kravet til selvstendig arbeid innebærer at den enkelte student selv skal ha bestemt og funnet frem til innholdet i sin besvarelse, og selv skal ha formulert besvarelsen. Det er i strid med selvstendighetskravet å få en annen til å skrive hele eller deler av oppgaven for seg, eller å skrive av hele eller deler av en annens oppgave. Det er heller ikke tillatt å sitere fra eller gjengi juridisk litteratur eller andre rettskilder uten å henvise til kildene, slik at argumentene eller synspunktene fremstår som ens egne.

Det er tillatt muntlig å diskutere hjemmeoppgaver med andre studenter og med hvem man måtte ønske. Herunder er det tillatt å diskutere oppgavens faktum, disponering av oppgaven og ulike rettslige spørsmål som oppgaven reiser. 

Samarbeid som resulterer i helt eller delvis identiske besvarelser er ikke tillatt. Plagiering av andres arbeid anses som fusk og kan føre til reaksjoner etter reglene i universitets – og høgskoleloven §§ 4-7 og 4-8. 

Kildehenvisninger.

Alle skriftlige hjemmeoppgaver skal inneholde så presise kildehenvisninger som mulig. Henvisninger til og sitater fra dommer, forarbeider, bøker eller artikler skal normalt angi nøyaktig tittel, utgave, årstall og sidetall. Også ved gjengivelser av argumenter eller synspunkter fra bestemte kilder skal det henvises nøyaktig til kildene. Det er ikke tilstrekkelig å vedlegge kildeliste.

Manglende kildehenvisning som gir grunn til å tro at studenten forsøker å gi inntrykk av selv å ha resonnert seg frem til noe som er hentet fra en kilde, er brudd på selvstendighetskravet og kan bli ansett som fusk, jf. uhl §§ 4-7 og 4-8. Manglende eller utilstrekkelig kildehenvisning som gjør det vanskelig å kontrollere riktigheten av det som anføres, medfører trekk ved bedømmelsen selv om det ikke er grunn til å tro at det forelegger fusk.

Eksamensreglement for graden master i rettsvitenskap § 4:

”Semesteroppgåva kan vere:
- ei skriftleg oppgåve som skal avgrensast opp til 3000 ord,
- ein kombinasjon av skriftleg og munnleg oppgåve, eller
- ei munnleg oppgåve.

Avdelingsutvalet eller den utvalet gir fullmakt bestemmer oppgåveform, oppgåvetekst, ramma for oppgåvesvarets omfang, frist for levering m.v. innafor rammene av studieplan og reglement.
Prestasjonane skal vurderast av ein kommisjon på to sensorar. Kvar sensor er normalt med i to kommisjonar. Kvar kommisjon skal så langt mogeleg vere ulikt samansett. Vurderingsuttrykket er godkjent/ ikkje godkjent. For å få godkjent må oppgåvesvaret minst ha eit nivå som tilsvarer karakteren D. 

Kandidatar som ikkje får godkjent semesteroppgåva skal arbeide vidare med oppgåva og levere den på nytt innan ein fastsett frist. Studenten skal gjevast skriftleg tilbakemelding på arbeidet. Særskilt gode arbeid skal innrapporterast til Dekan.”

For de som leverer semesteroppgaven etter gammel ordning vil det bli gitt karakter der vurderingsuttrykket er karakterskalaen A-F.

Studieplan for graden master i rettsvitenskap pkt. 8:

Se fakultetets nettsider: http://uit.no/jus/1232/12

